Campbell veg weer om burgemeestersposTania Campbell. (Foto: City of Ekurhuleni/Facebook) Nog ŉ mosie van wantroue in Tania Campbell, DA-burgemeester van die Ekurhuleni-metro, is ingestel. Dit is die tweede mosie van wantroue in Campbell in minder as ses maande. Daar word tans tydens ŉ raadsvergadering oor die mosie gestem. Campbell is in November verlede jaar tot burgemeester herkies nadat die eerste mosie van wantroue in haar in Oktober geslaag het. Dit lyk nou of die jongste mosie teen Campbell na alle waarskynlik óók gaan slaag aangesien die ANC en EFF tans ŉ meerderheid van stemme in die raad het. Die DA se Raymond Dhlamini is verlede maand uit sy amp as speaker van die metro verwyder en deur die EFF se Ntshabiseng Tshivhenga vervang. Die DA-raadslid Khetha Shandu het boonop as hoofsweep bedank. Sandu is sedertdien deur Jongizizwe Dlabathi van die ANC vervang. ActionSA het egter Donderdagoggend aangedui dat hy vandag teen die mosie gaan stem. Dit is die einste party wat die veelparty-koalisie in die Stad Ekurhuleni in November verlede jaar verlaat het, weens kommer dat dienslewering onder Campbell se leierskap gebuk gaan. Funzi Ngobeni, Gautengse woordvoerder vir ActionSA, sê hoewel die party steeds bekommerd is oor Campbell se skynbare onvermoë om dienslewering te verbeter, “glo ons dat dinge aansienlik erger sal wees onder ŉ ANC-EFF-koalisie”. Hou Maroela Media dop vir meer besonderhede oor die jongste mosie later.